
Optikai és elektrokémiai érzékelés arany nanorészecskékkel

Arany nanorészecskéket tartalmazó vékonyréteg-szerkezetek optikai és elektrokémiai elven
egyaránt alkalmazhatók szennyezők és célmolekulák érzékelésére folyadékokban. Az
érzékelők fejlesztésének fontos fázisa a szenzor felületén megfelelő tulajdonságú arany
nanorészecskéket tartalmazó réteg kialakítása. Egy új, kombinált mérőeszköz segítségével
optikai és elektrokémiai elven egyszerre lehet az arany nanorészecskék kialakulását a réteg
kiépülése közben tanulmányozni, majd ugyanebben az eszközben az optikai és elektrokémiai
érzékelést tesztelni. A munka során arany nanorészecskéket hozok létre oldatból kontrollált
módon, nanométeres érzékenységű optikai módszerrel mérve a felületet a réteg kialakulása
közben, majd a megfelelő réteg kialakítása után nehézfémionok (elsősorban nikkel) kötésére
alkalmas fehérjefilamentumokat rögzítek a mintán. A méréseket többféle
potenciáltartományon elvégzem. Megvizsgálom, hogy a létrehozott felületek milyen
tulajdonságokat mutatnak, és hogyan optimalizálhatók célmolekulák és szennyezők
kimutatására folyadékfázisból. A munkához rendelkezésre állnak speciális kombinált
mérőcellák, illetve optikai műszerek. Az elvégzett elektrokémiai kísérletek során ciklikus
voltammetriát és kronoamperometriát alkalmazok, míg a folyamatok optikai nyomonkövetése
in situ ellipszometria segítségével történik. Munkám részét képezi a valós rétegszerkezet
lehető legpontosabb modellezése Python környezetben, ahol a változtatható elektrokémiai
paraméterek illesztésével nyert információkból vonok le következtetéseket. A kapott felületek
anyagszerkezeti analízisét pásztázó elektronmikroszkóp felvételeinek segítségével értékelem.
A későbbiek folyamán egy olyan nehézfém-érzékelő szenzor kialakítását tűzöm ki célként,
mellyel a folyadékminták a mintavételezés helyén könnyen kiértékelhetők. Egy ilyen
technológia lehetővé tenné az ivóvíz analizálásával kapcsolatban felmerülő logisztikai
problémák és az időveszteség redukálását.



